CELEX: 32016D2229
Language: ro
Date: 2016-12-09 00:00:00
Title: Decizia de punere în aplicare (UE) 2016/2229 a Comisiei din 9 decembrie 2016 de încheiere a reexaminării intermediare parțiale în temeiul articolului 11 alineatul (3) din Regulamentul (UE) 2016/1036 al Parlamentului European și al Consiliului a măsurilor antidumping aplicabile importurilor de gluconat de sodiu originar din Republica Populară Chineză, limitate la un singur producător-exportator chinez, și anume Shandong Kaison

10.12.2016   
            
            
               RO
            
            
               Jurnalul Oficial al Uniunii Europene
            
            
               L 336/40
            
         DECIZIA DE PUNERE ÎN APLICARE (UE) 2016/2229 A COMISIEI
   din 9 decembrie 2016
   de încheiere a reexaminării intermediare parțiale în temeiul articolului 11 alineatul (3) din Regulamentul (UE) 2016/1036 al Parlamentului European și al Consiliului a măsurilor antidumping aplicabile importurilor de gluconat de sodiu originar din Republica Populară Chineză, limitate la un singur producător-exportator chinez, și anume Shandong Kaison
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) („regulamentul de bază”), în special articolul 9 alineatul (1),
   întrucât:
   1.   PROCEDURA
   
   1.1.   Măsurile în vigoare
   
   
               (1)
            
            
               Prin punerea în aplicare a Regulamentului (UE) nr. 965/2010 (2), Consiliul a instituit o taxă antidumping definitivă asupra importurilor de gluconat de sodiu în stare uscată, cu numărul CUS (Customs Union and Statistics) 0023277-9 și numărul de înregistrare CAS (Chemical Abstracts Service) 527-07-1, încadrat în prezent la codul NC ex 2918 16 00 (cod TARIC 2918160010) și originar din Republica Populară Chineză.
            
         1.2.   Cererea de reexaminare
   
   
               (2)
            
            
               Comisia a primit o cerere de reexaminare intermediară parțială în temeiul articolului 11 alineatul (3) din Regulamentul (CE) nr. 1225/2009 al Consiliului (3) depusă de către Jungbunzlauer S.A. și Roquette Italia S.p.A. („solicitanții”). Cererea avea ca obiect doar reexaminarea dumpingului în ceea ce privește un singur producător-exportator din Republica Populară Chineză („RPC”), și anume Shandong Kaison.
            
         1.3.   Deschiderea unei reexaminări
   
   
               (3)
            
            
               Constatând, după informarea statelor membre, că cererea conținea suficiente dovezi prima facie pentru a justifica deschiderea unei reexaminări intermediare parțiale, Comisia a anunțat, printr-un aviz de deschidere (4) publicat în Jurnalul Oficial al Uniunii Europene la data de 19 februarie 2016, deschiderea unei reexaminări intermediare parțiale în temeiul articolului 11 alineatul (3) din Regulamentul (CE) nr. 1225/2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene, limitată la examinarea dumpingului în ceea ce privește societatea comercială Shandong Kaison.
            
         2.   RETRAGEREA CERERII ȘI ÎNCHEIEREA PROCEDURII
   
   
               (4)
            
            
               Printr-o scrisoare datată 22 septembrie 2016 și adresată Comisiei, solicitantul și-a retras cererea de reexaminare.
            
         
               (5)
            
            
               În conformitate cu articolul 9 alineatul (1) din regulamentul de bază, o procedură poate fi încheiată dacă cererea este retrasă, cu excepția cazului în care încheierea nu ar fi în interesul Uniunii.
            
         
               (6)
            
            
               Ancheta nu a revelat niciun motiv care să arate că o astfel de încheiere nu ar fi în interesul Uniunii. Prin urmare, Comisia consideră că prezenta anchetă ar trebui încheiată. Părțile interesate au fost informate în consecință și li s-a oferit posibilitatea de a transmite observații. Cu toate acestea, nu s-au primit niciun fel de observații.
            
         
               (7)
            
            
               Prin urmare, Comisia concluzionează că reexaminarea intermediară parțială vizând importurile de gluconat de sodiu originar din Republica Populară Chineză ar trebui încheiată.
            
         
               (8)
            
            
               Prezenta decizie este conformă cu avizul comitetului instituit în baza articolului 15 alineatul (1) din regulamentul de bază,
            
         ADOPTĂ PREZENTA DECIZIE:
   Articolul 1
   Reexaminarea intermediară parțială a măsurilor antidumping aplicabile importurilor de gluconat de sodiu originar din Republica Populară Chineză se încheie fără modificarea nivelului măsurilor antidumping în vigoare.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 9 decembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 176, 30.6.2016, p. 21.
   
      (2)  Regulamentul de punere în aplicare (UE) nr. 965/2010 al Consiliului din 25 octombrie 2010 de instituire a unei taxe antidumping definitive și de colectare definitivă a taxei provizorii impuse asupra importurilor de gluconat de sodiu originare din Republica Populară Chineză (JO L 282, 28.10.2010, p. 24).
   
      (3)  Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (JO L 343, 22.12.2009, p. 51). Acest regulament a fost codificat prin regulamentul de bază.
   
      (4)  Aviz de deschidere a unei reexaminări intermediare parțiale a măsurilor antidumping aplicabile importurilor de gluconat de sodiu originare din Republica Populară Chineză, limitate la un producător-exportator chinez, și anume Shandong Kaison (JO C 64, 19.2.2016, p. 4).